ประกันดีเดย์ใช้‘อี-โพลีซี’
สมาคมประกันวินาศภัย เปิดตัวใช้กรมธรรม์อิเล็กทรอนิกส์ ลดต้นทุน เพิ่มความสะดวกลูกค้า
26 พ.ค. 2559

สมาคมประกันวินาศภัย เปิดตัวใช้กรมธรรม์อิเล็กทรอนิกส์ ลดต้นทุน เพิ่มความสะดวกลูกค้า
นายกี่เดช อนันต์ศิริประภา ผู้อำนวยการบริหารสมาคมประกันวินาศภัยไทย เปิดเผยว่า ขณะนี้สมาคมกำลังจัดทำแนวปฏิบัติการทำธุรกรรมประกันภัยผ่านสื่ออิเล็กทรอนิกส์ โดยแบ่งแผนดำเนินการออกเป็นระยะที่ 1 การพิมพ์และส่งมอบกรมธรรม์ประกันภัยในรูปแบบสื่ออิเล็ก ทรอนิกส์ (E-Policy) มีแผนดำเนินการให้เสร็จภายในไตรมาส 2 ของปีนี้ เพื่อเพิ่มทางเลือกให้ผู้เอาประกันภัยในการรับกรมธรรม์ประกันภัยผ่านระบบอิเล็กทรอนิกส์ ในรูปแบบไฟล์ PDF หรือไฟล์รูปภาพต่างๆ เพื่อลดต้นทุนในการจัดพิมพ์และการนำส่งกรมธรรม์ประกันภัยให้กับผู้เอาประกันภัย
สำหรับแผนระยะที่ 2 คือการทำธุรกรรมประกันวินาศภัยผ่านสื่ออิเล็กทรอนิกส์อย่างเต็มรูปแบบ (E-Insurance) โดยนำเทคโนโลยีสารสนเทศเข้ามาใช้ในการบริหารงานทั้งระบบ คาดว่าจะแล้วเสร็จภายในเดือน ธ.ค.นี้ 
“จากแผนการดำเนินงานดังกล่าว จะเพิ่มช่องทางการติดต่อสื่อสารระหว่างบริษัทประกันภัยกับผู้เอาประกันภัย ทำให้บริษัทประกันภัยให้บริการผู้เอาประกันภัยได้รวดเร็ว และมีสิทธิประสิทธิภาพมากยิ่งขึ้น รวมทั้งช่วยลดต้นทุนการจัดพิมพ์ การส่งมอบ และการบริหารงานทั้งระบบ ส่งผลดีต่อผู้เอาประกันภัยและส่งเสริมการเข้าถึงบริการประกันภัยได้มากขึ้นแม้ในพื้นที่ห่างไกล ซึ่งมีสำนักงานพัฒนาธุรกรรมทางอิเล็กทรอนิกส์และสำนักงานคณะกรรมการคุ้มครองผู้บริโภคเข้าร่วมหารือด้วย” นายกี่เดช กล่าว